Kystvejen mellem Øster Hurup og Dokkedal har siden natten til torsdag været afspærret på grund af den store naturbrand, der har raset på et markareal tæt ved Lille Vildmose. Og ifølge udmeldingerne fra Hjemmeværnet, som bevogter vejen, vil den blive ved med at være afspærret frem til lørdag. Det skriver Fjordavisen.nu. Kystvejen er spærret fra det offentlige strandareal med toiletbygningen og helt frem til bygrænsen i Dokkedal. Ordren til Hjemmeværnet lyder på, at vejen skal holdes fri for biler, så tankvogne og brandbiler uhindret kan køre til og fra det nu ulmende areal på vestsiden af vejen. Bilister bliver dog anvist alternative ruter, hvis de dukker op ved afspærringen. Markbranden opstod onsdag eftermiddag ved 13.30-tiden, og siden har 40 brandfolk fra Nordjyllands Beredskab kæmpet sammen med forstærkninger fra Herning og Skive og Flyvestation Aalborg for at slå ilden ned. Torsdag morgen lød meldingen, at alt var under kontrol, men i løbet af formiddagen er det blevet tydeligt, at ilden nu ulmer i mosejorden under marken. Derfor forventer Nordjyllans Beredskab, at slukningsarbejdet vil stå på i flere dage.

Referat:
Der bliver ikke fri passage foreløbig mellem Øster Hurup og Dokkedal. Hjemmeværnet holder Kystvejen afspærret indtil lørdag.